ગયા અઠવાડિયે એક મિત્રને મળવાનું થયું. તે એટલી બધી તાણગ્રસ્ત દેખાતી હતી કે સહજ પુછાઈ ગયું કે શું થયું? તો કહે કે કશું જ નહીં પણ આજે મેં મારા પતિને દુખી કર્યાં. તેમનો ખ્યાલ ન રાખ્યો. આજે મારાથી વહેલું ઊઠાયું નહીં. તેમને રજા હતી એટલે જરાક વધુ આરામ કરવાનું મન થયું. પણ મારા નસીબ એવા કે તેઓ વહેલા ઊઠી ગયા અને ચાની રાહ જોવા લાગ્યા. ઊઠવાનું મોડું થયું. રસોડામાં જઈને દરરોજની જેમ પહેલાં હું બાટલા અને માટલાઓમાં પાણી ભરવા લાગી. અન્ય કામ કરતાં ચા અને નાસ્તો મૂકવા લાગી. એટલામાં પતિએ બૂમ મારી હું ક્યારનો ઊઠી ગયો અને ભૂખે મરી રહ્યો છું, પણ તને તો કશી પડી જ નથી. મેં તેમને સોરી કહીને તરત જ બીજા કામ મૂકી નાસ્તો આપ્યો. તેમણે મને કહ્યું તને મારી પડી નથી. વહેલો ઊઠી ગયો પણ તું ન ઊઠી. મેં વળી સોરી કહ્યું પણ પછી મને આખો ય દિવસ વિચાર આવ્યો કે શું મને કોઈક દિવસ થોડું વધારે સૂવાનું મન થાય તો તે ખોટું? મને સવારે સૂવાનું ખૂબ ગમે પણ કામ હોય જ એટલે.... કહીને તે ચૂપ થઈ ગઈ.